KOMISIJOS REGLAMENTAS (EB) Nr. 1493/2007
2007 m. gruodžio 17 d.
nustatantis pagal Europos Parlamento ir Tarybos reglamentą (EB) Nr. 842/2006 tam tikrų fluorintų šiltnamio efektą sukeliančių dujų gamintojų, importuotojų ir eksportuotojų teikiamų ataskaitų formą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gegužės 17 d. Europos Parlamento ir Tarybos reglamentą (EB) Nr. 842/2006 dėl tam tikrų fluorintų šiltnamio efektą sukeliančių dujų (1), ypač į jo 6 straipsnio 2 dalį,
kadangi:
(1)
Importuotojai ir gamintojai turėtų nurodyti apskaičiuotą fluorintų šiltnamio efektą sukeliančių dujų kiekį, kurį numatoma naudoti pagal pagrindinę paskirtį, įskaitant kiekį, kurį numatoma sunaudoti kaip žaliavą, ir taip suteikti papildomos informacijos Komisijai ir valstybėms narėms, siekiančioms gauti informacijos apie išmetamąsias dujas atskiruose sektoriuose.
(2)
Gamintojai perka fluorintas šiltnamio efektą sukeliančias dujas iš kitų gamintojų ir jas parduoda kitiems gamintojams komerciniais tikslais; tokiais atvejais tik perkantysis gamintojas gali pateikti informacijos apie numatomą sunaudoti šių medžiagų kiekį pagal pagrindinę paskirtį.
(3)
Dėl ataskaitos formos konsultuotasi su suinteresuotosiomis šalimis ir atsižvelgta į jų ataskaitų teikimo patirtį remiantis 2000 m. birželio 29 d. Europos Parlamento ir Tarybos reglamentu (EB) Nr. 2037/2000 (2) dėl ozono sluoksnį ardančių medžiagų.
(4)
Šiame reglamente numatytos priemonės atitinka pagal Reglamento (EB) Nr. 2037/2000 18 straipsnio 1 dalį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 842/2006 6 straipsnio 1 dalyje nurodytų ataskaitų forma nustatoma šio reglamento priede.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 17 d.